Bahlalela Evalweni Abangenelisanga Ukubhalisa Ukuhlala Okusemthethweni eSouth Africa
Inkulungwane zabeZimbabwe abahlala lokusebenza eSouth Africa abehluleke ukubhalisa ukuvuselela amaphepha okuhlala kulelolizwe balakho ukubotshwa loba ukuxotshwa.
WASHINGTON DC — Iziphathamandla zeMethodist Central Church eJohannesburg kweleSouth Africa zithi seziqalisile ukuhlalisa kutsha iziphepheli ebezihlala kulinkonzo. Kodwa ezinengi zalezi ziphepheli zibikwa zisuke zayazidingela izindlu zokuhlala emalokitshini atshiyeneyo. Iziphepheli ebezihlala eMethodist zedlula amakhulu amane njalo inengi lazo ngezidabuka eZimbabwe ezabalekela ezombusazwe. Zamukelwa nguBishop Paul Verryn ukuthi zihlale kulinkonzo eminyakeni edluleyo ngoba bezingela ndawo zokuhlala. Iziphathamandla zalinkonzo ziqhume ngenyanga ezedluleyo ukuthi abantu laba kumele basuke ngoba le kuyindawo yokukhonzela hatshi eyokuhlala. Inhlanganiso ezitshiyeneyo ziphakathi kokudingelacabantu laba izindlu. UBishop Verryn yena utshele iStudio 7 ukuthi zikhona indawo asebezitholile lapho asebeqalise ukuhlalisa khona abantu laba. Kunjalo nje inkulungwane zezizalwane zeZimbabwe ezihlala lokusebenza kweleSouth Africa ezehluleke ukubhalisa zidinga ukuvuselela amaphepha okuhlala kulelolizwe sezidlela evalweni ngoba zilakho ukubotshwa zixotshwe kulelolizwe. UNtungamili Nkomo oweStudio Seven uxhume isiphathamandla senhlanganiso yeCommunity of Zimbabweans in South Africa uMnu Gift Eglone ochasisa ngabakwenzayo ukuphathisa abalenkinga.